CELEX: 32022R0478
Language: da
Date: 2022-03-24 00:00:00
Title: Kommissionens gennemførelsesforordning (EU) 2022/478 af 24. marts 2022 om opretholdelse af beskyttelsesforanstaltninger over for import fra Tyrkiet af toskallede bløddyr bestemt til konsum (EØS-relevant tekst)

25.3.2022   
               
               
                  DA
               
               
                  Den Europæiske Unions Tidende
               
               
                  L 98/54
               
            
         KOMMISSIONENS GENNEMFØRELSESFORORDNING (EU) 2022/478
         af 24. marts 2022
         om opretholdelse af beskyttelsesforanstaltninger over for import fra Tyrkiet af toskallede bløddyr bestemt til konsum
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (»forordningen om offentlig kontrol«) (1), særlig artikel 128, stk. 1,
         ud fra følgende betragtninger:
         
                     (1)
                  
                  
                     Kommissionens gennemførelsesforordning (EU) nr. 743/2013 (2) blev vedtaget, da der ved Kommissionens audit blev konstateret mangler i forbindelse med gennemførelsen af de tyrkiske kompetente myndigheders offentlige kontrol af produktionen af toskallede bløddyr bestemt til eksport til Unionen, og da medlemsstater indberettede sendinger af toskallede bløddyr med oprindelse i Tyrkiet, der ikke levede op til EU's mikrobiologiske standarder.
                  
               
                     (2)
                  
                  
                     Ved Kommissionens seneste audit, som fandt sted i september 2015, blev det konstateret, at der fortsat var alvorlige mangler i systemet til kontrol af toskallede bløddyr bestemt til eksport til Unionen.
                  
               
                     (3)
                  
                  
                     I januar 2020 fremlagde Tyrkiets kompetente myndigheder oplysninger vedrørende de korrigerende foranstaltninger, der er blevet iværksat for at afhjælpe de pågældende mangler. Mens disse i første omgang er blevet vurderet positivt på papiret, har det endnu ikke været muligt at bekræfte gennemførelsen af de pågældende foranstaltninger ved audit på stedet grundet covid-19-restriktionerne. Indtil resultatet af denne audit er blevet behandlet og med et positivt resultat, bør de foranstaltninger, der er indført ved gennemførelsesforordning (EU) nr. 743/2013, opretholdes.
                  
               
                     (4)
                  
                  
                     Gennemførelsesforordning (EU) nr. 743/2013 udløb den 31. december 2021. Eftersom Rådets direktiv 97/78/EF (3), der udgør grundlaget for førnævnte forordning, ikke længere finder anvendelse, bør retsgrundlaget for Kommissionens gennemførelsesforordning ajourføres, så der henvises til artikel 128 i forordning (EU) 2017/625.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Genstand
            Denne forordning gælder for levende, kølede, frosne og forarbejdede toskallede bløddyr bestemt til konsum (KN-koder: 0307, 1605) med oprindelse i eller afsendt fra Tyrkiet.
         
         
            Artikel 2
            Forbud mod import af levende og kølede toskallede bløddyr
            Medlemsstaterne tillader ikke import til Unionen af levende og kølede toskallede bløddyr med oprindelse i eller afsendt fra Tyrkiet.
         
         
            Artikel 3
            Foranstaltninger vedrørende frosne og forarbejdede toskallede bløddyr
            
               1.   Medlemsstaterne foretager ved hjælp af passende stikprøveplaner og påvisningsmetoder test af sendinger af frosne og forarbejdede toskallede bløddyr med oprindelse i eller afsendt fra Tyrkiet, jf. stk. 2.
               Disse test gennemføres på det grænsekontrolsted, hvor den pågældende sending føres ind i Unionen.
            
            
               2.   Medlemsstaterne foretager de nødvendige test for at påvise:
               
                           a)
                        
                        
                           forureningsniveauet af Escherichia coli i alle sendinger af frosne toskallede bløddyr
                        
                     
                           b)
                        
                        
                           tilstedeværelsen af marine biotoksiner i alle sendinger af frosne eller forarbejdede toskallede bløddyr.
                        
                     
            
               3.   De sendinger, der er underkastet de i stk. 1 og 2 omhandlede test, forbliver under tilsyn af de kompetente myndigheder ved det pågældende grænsekontrolsted, til resultaterne af disse test er modtaget og vurderet.
            
            
               4.   Hvis de i stk. 1 og 2 omhandlede test viser, at en sending sandsynligvis er skadelig for menneskers sundhed, beslaglægger den kompetente myndighed øjeblikkeligt sendingen, hvorefter den enten destruerer sendingen eller gør den til genstand for særlig behandling jf. artikel 67 i forordning (EU) 2017/625 og i overensstemmelse med artikel 71, stk. 1 og 2, i samme forordning.
            
         
         
            Artikel 4
            Udgifter
            Alle påløbne udgifter for medlemsstaterne i forbindelse med anvendelsen af denne forordning afholdes af operatøren eller dennes repræsentant, der var ansvarlig for sendingen, da den blev fremvist ved det grænsekontrolsted, hvor den blev ført ind i Unionen.
         
         
            Artikel 5
            Ikrafttræden og anvendelsesperiode
            Denne forordning træder i kraft på fjerdedagen efter offentliggørelsen i Den Europæiske Unions Tidende.
            Denne forordning finder anvendelse indtil den 31. december 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 95 af 7.4.2017, s. 1.
         
            (2)  Kommissionens gennemførelsesforordning (EU) nr. 743/2013 af 31. juli 2013 om beskyttelsesforanstaltninger over for import fra Tyrkiet af toskallede bløddyr bestemt til konsum (EUT L 205 af 1.8.2013, s. 1).
         
            (3)  Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (EFT L 24 af 30.1.1998, s. 9).